# Kike Maíllo Iznájar

Kike Maíllo Iznájar (Barcelona, 3 de juny de 1975) és un director de cinema, creatiu i guionista català.

## Biografia

Va néixer el 3 de juny de 1975 a Barcelona. El 1994 va iniciar els seus estudis cinematogràfics a l'Escola Superior de Cinema i Audiovisuals de Catalunya, on es gradua en l'especialitat de Direcció Cinematogràfica amb el curtmetratge Las cabras de Freud (1999), protagonitzat per Tristán Ulloa.
A partir d'aquí comença la seva etapa publicitària, primer, com a ajudant de direcció per a la productora publicitària Errecerre i, més tard, com a creatiu i realitzador en el marc de la petita companyia kikeyluis fundada al costat de Lluís Segura, també creatiu i realitzador. Desenvolupen campanyes publicitàries per a festivals de cinema com Curtficcions, Base Film Festival o empreses de caràcter cultural com Universitat de Barcelona, La Filmoteca de Catalunya o El Mercat de les Flors, peces que busquen l'emoció en un curt espai de temps i que han estat creditores d'importants premis.
Paral·lelament, escriu i dirigeix el seu segon curtmetratge, Los perros de Pavlov que estrena a finals de 2003, a Barcelona. Es tracta d'un relat narrat a cinc veus protagonitzat per Andrés Gertrúdix i Marta Larralde. Aquest curtmetratge participa en més de quaranta festivals i rep dues desenes de premis entre els quals destaquen els aconseguits en el Festival d'Alcalá de Henares, Mecal i el Festival de Múnic.
A partir de l'any 2006 dirigeix diversos videoclips, entre ells per a Pastora Soler, El Langui o Manos de Topo.
En l'actualitat dirigeix la sèrie d'animació Arròs covat produïda per Escàndol Films i Televisió de Catalunya, així com el seu primer llargmetratge: Eva, la primera pel·lícula de robots espanyola, estrenada el 28 d'octubre del 2011.

## Activitat docent

Després de l'èxit del seu primer curtmetratge inicia la seva activitat docent en l'ESCAC on supervisa les classes de pràctiques i, més tard, dona diverses matèries de guió i direcció cinematogràfica. En l'actualitat dona el taller de direcció de l'últim curs del graduat i el màster de direcció cinematogràfica.
També ha desenvolupat cursos per a altres centres, entre els quals destaquen el realitzat sobre "El curtmetratge" per a la Universitat de Barcelona.

## Filmografia
### Cinema

| Com a director Las cabras de Freud (1999,curtmetratge) Los perros de Pavlov (2003,curtmetratge) Eva (2011) Toro (2016) | Com a guionista Las cabras de Freud (1999,curtmetratge) Los perros de Pavlov (2003,curtmetratge) ¡Nena! (2008) | Com a productor Barcelona, nit d'estiu (2013) | Com a compositor Las cabras de Freud (1999,curtmetratge) |

### Televisió

| Com a director Arròs covat (2009-2012) | Com a guionista Las manos del pianista Arròs covat (2009-2012) | Com a actor Arròs covat (2009-2012) |

## Premis i nominacions

| Any | Premi | Categoria | Títol | Resultat |
| 2004 | Madridimagen | | Los perros de Pavlov | Guanyador |
| 2012 | Premi Cercle d'Escriptors Cinematogràfics,Espanya | Millor Director Revelació | Eva | Guanyador |
| 2012 | Premi Cercle d'Escriptors Cinematogràfics,Espanya | Millor pel·lícula Millor Director | Eva | Nominat |
| 2012 | Fantasporto | Millors Efectes Especials | Eva | Guanyador |
| 2012 | Premis Gaudí | Millor Director | Eva | Guanyador |
| 2012 | Premis Goya | Goya al millor director novell | Eva | Guanyador |
| 2012 | Gérardmer Film Festival | Millor pel·lícula | Eva | Guanyador |
| 2012 | Premis Sant Jordi | Millor Ópera Prima | Eva | Guanyador |
| 2012 | Premis Turia | Millor Ópera Prima | Eva | Guanyador |

## Referències

* ↑ Pérez, Sandra «Dues dècades de talent al servei del cinema». Cultura (El Punt Avui), 23-01-2015, p. 30.
* 1 2 3 4 5 6 7 8 «Kike Maíllo-Awards» (en anglès). imdb. [Consulta: 24 febrer 2014].

## Enllaços externs

* Lloc web oficial de l'ESCAC